ສະຫະລັດ ​ແລະ ຊາ​ອຸ​ດີ ອາ​ເຣເບຍ ​ຕົກລົງຢຸດ ການໂຈມຕີຊົ່ວຄາວ ໃນ ເຢເມັນ
ລັດຖະມົນຕີ ຕ່າງປະ​ເທດ ສຫລ ທ່ານ John Kerry ​ແລະ ຄູ່ຕຳແໜ່ງຊາ​ອຸ​ດີ ທ່ານ Adel Al Jubeir ໄດ້ເຫັນດີ ໃຫ້ຢຸດຍິງຊົ່ວຄາວ ໃນເຢເມັນ ເປັນເວລາຫ້າມື້ ເລີ້ມຕົ້ນ ວັນທີ 12 ພຶດສະພານີ້. ​
ສະຫະລັດ ແລະ ຊາອຸດີ ອາເຣເບຍ ໄດ້ປະກາດເອົາວັນທີ 12 ເດືອນພຶດສະພານີ້ ເປັນວັນເລີ້ມຕົ້ນ ຢຸດທຳການໂຈມຕີ ເປັນ ເວລາຫ້າມື້ເພື່ອມະນຸດສະທຳ ຢູ່ໃນເຢເມັນ ບ່ອນທີ່ ຊາອຸດີ ໄດ້ນຳພາກຳລັງປະສົມ ທຳການໂຈມຕີທາງອາກາດ ຕ້ານຢັນ ພວກກະບົດ Houthi ນັ້ນ ການສູ້ລົບກັນໄດ້ເຮັດໃຫ້ ຫລາຍພັນຄົນຢູ່ໃນເຢເມັນ ມີຄວາມ ຕ້ອງການສິ່ງຂອງທີ່ຈຳເປັນຕ່າງໆ ລັດຖະມົນຕີ ຕ່າງປະເທດ ສະຫະລັດ ທ່ານ John Kerry ແລະ ລັດຖະມົນຕີ ຕ່າງປະເທດຊາອຸດີ ທ່ານ Adel Al Jubeir ໄດ້ປະ ກາດແຜນການດັ່ງກ່າວ ໃນວັນສຸກວານນີ້ ຢູ່ກອງປະຊຸມຖະແຫລງຂ່າວ ທີ່ນະຄອນຫລວງ ປາຣີ ການຢຸດເຊົາໂຈມຕີເພື່ອມະນຸດສະທຳ ຈະເລີ້ມມີຜົນບັງຄັບໃຊ້ໃນເວລາ 11 ໂມງ ກາງຄືນ ຕາມເວລາໃນເຢເມັນ ໃນວັນອັງຄານ ອາທິດໜ້າ ທ່ານ Kerry ໄດ້ຮຽກຮ້ອງບັນດາພັກຝ່າຍທີ່ໃຫ້ການສະໜັບສະໜູນພວກ Houthi ເກ້ຍ ກ່ອມໃຫ້ພວກກະບົດ ຈົ່ງຮັບເອົາການຢຸດເຊົາໂຈມຕີຊົ່ວຄາວນີ້ ພວກກະບົດ Houthi ທີ່ ເປັນຊາວ Shi’ite ແມ່ນເປັນພັນທະມິດກັບ ອະດີດປະທານາທິບໍດີ Ali Abdullah Saleh ແລະເປັນທີ່ເຊື່ອກັນວ່າ ໄດ້ຮັບການໜູນຫລັງຈາກ ອີຣ່ານ ທ່ານ Kerry ກ່າວວ່າ ເງື່ອນໄຂຂອງການຢຸດຍິງ ແມ່ນເປັນທີ່ແຈ້ງຂາວ ທ່ານ Kerry ກ່າວວ່າ “ຢ່າຍິງ ຢ່າເຄື່ອນຍ້າຍ ຫລືປ່ຽນທີ່ໝັ້ນ ແລະສວາຍປະໂຫຍດ ຈາກ ໂອກາດນີ້ ” ທ່ານກ່າວເພີ້ມອີກວ່າ “ນີ້ແມ່ນການຢຸດເຊົາໂຈມຕີ ເພື່ອມະນຸດສະທຳ ແລະກໍ ຄວນຈະປະຕິບັດຕາມໃຫ້ຖືກຕ້ອງຕາມນັ້ນ ” ທ່ານຍັງໄດ້ຊີ້ບອກອີກວ່າ ຝ່າຍກຳລັງປະສົມ ທີ່ຊາອຸດີນຳພານັ້ນ ຈະອະນຸໂລມໃຫ້ ມີການ ປະທະກັນຫາຍເລັກໆນ້ອຍໆ ໃນລະຍະການຢຸດຍິງນີ້ ທ່ານ Kerry ກ່າວວ່າ “ເຂົາເຈົ້າຈະບໍ່ທັບມ້າງມັນ ຍ້ອນຄວາມຜິດພາດ ຫລືສິ່ງເລັກໆ ນ້ອຍໆ ໃດໜຶ່ງ ” ເຖິງຢ່າງໃດກໍດີ ທ່ານກ່າວເພີ້ມວ່າ ຄວາມພະຍາຍາມທີ່ຈະໂຈມຕີປະຊາຊົນ ຢ່າງ “ໂຈ່ງ ແຈ້ງ ສຳຄັນ ແຂ້ງຂາວ”  ແມ່ນຈະເປັນທີ່ຮັບເອົາບໍ່ໄດ້